Vedlegg II - Veiledning til vurderingsrapport

Erfaringer fra undervisning, klasseledelse og undervisningspresentasjon i løpet av praksisperioden har avgjørende betydning for lærerstudentens kompetanseutvikling. Kompetanseutviklinga kan dokumenteres gjennom observasjon av studenten i praksis, gjennom muntlige samtaler og gjennom studentens skriftlige uttrykk for sin utvikling. For at utviklingsmålene skal bli målretta, er det viktig at fokus settes på konkrete undervisningshandlinger innenfor ulike kompetanseområder som vedrører lærerens praksishverdag. Gjennom et salikt fokus kartlegger en både faglig, didaktisk, sosial, yrkesetisk og utviklings- og endringskompetanse. Evaluering og utvikling av denne kompetansen er sentrum i samtaler mellom student og praksisveileder, det vil si praksisveileder og representant fra ILP eller i forbindelse med praksisbesøk. Målet ved slike samtaler er sammen å reflektere over studentens erfaringer og gjennom dette utvikle både praktisk og diskursiv bevissthet. Økt diskursiv bevissthet stimulerer studentens refleksjonsevne i forhold til hva og hvorfor noe må endres, samtidig som handlingsendringer muliggjøres. Økt diskursiv og praktisk bevissthet på kompetanseområdene, vil også styrke studentens forutsetninger for å bruke skriving som hjelpemiddel i egenutvikling som lærer. Dette vil også ha positive konsekvenser for studentens refleksjon over og arbeidet med eksamenstekstene. 

Hensikten med dette dokumentet er å gi praksislærer og student, påhører og representanten fra ILP en felles oppfatning om hva som skal fokuseres på, i en kartlegging av studentens kompetanseutvikling. Et forslag for et slikt fokus gis nedenfor. Det er samtidig hensikten å gi de ulike aktørene en forståelse av hvor kompleks en students hverdag er og at hver enkelt aktør ofte bare kan observere deler av denne kompleksiteten. Samtaler mellom de ulike aktørene er derfor nødvendig dersom den enkelte skal kunne danne seg et mest mulig fullstendig bilde av studenten.

De ulike ferdighetene er knyttet til de ulike kompetanseområdene omtalt i gjeldende læreplan for den praktisk-pedagogiske utdanninga. Følgelig vil det bli overlappinger mellom de ulike ferdighetene i større eller i mindre grad. 


Vurderingsområder

1. Faglig kompetanse
Viser studenten faglig sikkerhet og praktiske ferdigheter i undervisningsfaget.

2. Didaktisk kompetanse (Ledelse av læring, undervisningspresentasjon og tilpassa opplæring)
Mulige vurderingsområder:
· undervisningsplanlegging for perioden og for den enkelte undervisningsøkt
· klargjøring og organisering av klasserom/aktivitetsrom
· plan for økta: mål, oversikt og innhold i undervisningsøkta
· struktur, differensiering og elevtilpasning i undervisningsøkta
· veksling mellom lærerstyrte og elevstyrte aktiviteter
· effektive rutiner for arbeid og aktivitetsskifter
· utnyttelse av undervisningstida


3. Yrkesetisk kompetanse
Mulige vurderingsområder
· konfidensialitet
· oppfølging av avtaler, møter og gjøremål
· åpenhet og initiativ til hjelpsomhet 
· bruk av rettferdighets- og fordelingsprinsipper
· orden, myndighet, respekt, konsekvens
· bruk av sanksjonsmidler forenelig med skolens etikk

4. Sosial kompetanse
Mulige vurderingsområder:
· sosial interaksjon med elevene og sosial innsikt
· initiativ og oppfølging av sosiale oppgaver
· overblikk, innsikt i elevkollektivet og i lokal skolekultur/ kode.
· kontakt med enkelteleven/elevene
· individuell kontakt med et flertall av elevene i løpet av undervisningsøkta

5. Endrings- og utviklingskompetanse
Mulige vurderingsområder:
· utforskende holdning til elev- og skolespørsmål
· endringsorientert evne og vilje ut fra gitt veiledning 
· studere/observere andres og egen lærerpraksis
· orienterer seg om og viser interesse for /deltar i skolens /klassens utviklingsarbeid



